Wara li l-Parlament Portugiż ivvota kontra l-Baġit propost għall-2022, tista' tissejjaħ elezzjoni ġenerali bikrija fil-pajjiż. Skont il-liġi kostituzzjonali tal-Portugall, jekk tissejjaħ l-elezzjoni, din trid issir f'Jannar li ġej. Il-Baġit, li ġie propost mill-Prim Ministru Portugiż António Costa, kellu l-għan li permezz ta' fondi ta' €9.7 biljun allokati mill-Unjoni Ewropea, l-ekonomija tal-pajjiż tirkupra mill-pandemija tal-Covid-19. 117-il Membru Parlamentari vvutaw kontra l-Baġit, 108 vvutaw favur, u ħamsa astjenew. Għalkemm il-President tal-Portugall, Marcelo Rebelo de Sousa, kien wissa li se jxolji l-Parlament u jsejjaħ elezzjoni bikrija jekk il-Parlament jivvota kontra l-Baġit. Minkejja l-istqarrija tal-President Portugiż, Costa saħaq li mhux se jirriżenja minn Prim Ministru. Fid-diskors ta' wara l-vot, Costa qal lill-Membri Parlamentari Portugiżi, "għamilt dak kollu li stajt biex dan il-Baġit jaħdem mingħajr ma jkun ta' detriment għall-pajjiż". Minkejja d-diskora ta' Costa, il-Partit tal-Blokk Xellugi Portugiż u l-Partit Komunista Portugiż akkużaw lill-Gvern li m'għamilx biżżejjed biex itejjeb is-servizzi pubbliċi. Huwa mistenni li l-President de Sousa jagħmel avviż uffiċjali l-ġimgħa d-dieħla dwar jekk hux se jxolji l-Parlament u jwitti t-triq għal elezzjoni.